Diari Oficial de la Generalitat Valenciana


Sumari del DOGV 8493, del 25-02-2019 (2019/1673)

RESOLUCIÓ de 14 de febrer de 2019, del president de Turisme Comunitat Valenciana, per la qual es convoquen els Premis Turisme Comunitat Valenciana 2018.
--------------------------------------------------------------------------------------------------------------------------------------------------------

### Dades del document

Número de DOGV
:   8493

Data del DOGV
:   25-02-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/1673


Data del document
:   14-02-2019

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 14 de febrer de 2019, del president de Turisme Comunitat Valenciana, per la qual es convoquen els Premis Turisme Comunitat Valenciana 2018. [2019/1673]  
La Comunitat Valenciana és una de les destinacions de referència a Europa, gràcies a la nostra variada oferta turística i a l'atractiu del nostre territori, la qual cosa evidencia sens dubte la nostra manifesta vocació turística. Aquesta favorable dinàmica de l'activitat turística és el resultat de múltiples factors entre els quals destaquen el dinamisme de les empreses turístiques valencianes, la configuració, l'entorn de recursos i els serveis posats en valor turístic, de productes singulars i genuïns que contribueixen a diferenciar-nos davant d'altres territoris, i la progressiva especialització de les nostres destinacions en el mercat turístic sobre la base de la seua pròpia idiosincràsia i els atributs socials i ambientals i que els fan únics.  
A aquest fet indiscutible, s'uneix el compromís assumit pel Consell de la Generalitat a través de Turisme Comunitat Valenciana, com a membre afiliat a l'Organització Mundial del Turisme, d'incorporar els principis del Codi ètic mundial per al turisme en les corresponents lleis, normes i pràctiques professionals, així com la seua difusió entre els agents i actors turístics valencians amb el propòsit d'impulsar un turisme cada vegada més sostenible, ètic i inclusiu a la Comunitat Valenciana.  
Aquest compromís es concreta en el Codi ètic del turisme valencià pel qual aquesta resolució de convocatòria dels Premis Turisme Comunitat Valenciana que atorga la Generalitat, té per objecte promoure i reconèixer conductes i comportaments que estiguen inspirats en els principis que sustenten aquest codi que també recull el deure dels agents públics de cooperar en l'aplicació dels seus principis.  
  
Per tot això, i tenint en compte que el turisme és un instrument de desenvolupament personal i col·lectiu, un factor de desenvolupament sostenible del patrimoni cultural així com una activitat beneficiosa per a les societats receptores, s'ha incorporat a aquesta convocatòria de premis sota criteris d'objectivitat, transparència i publicitat, el reconeixement institucional de la Generalitat a les iniciatives, propostes i actuacions desenvolupades en 2018 pels diferents agents turístics valencians en àmbits tan estratègics com l'impuls a la formació i la innovació en el sector, la promoció diferencial de la nostra oferta o el foment del turisme inclusiu, ètic o sostenible, tots aquests elements que aporten un gran valor afegit a una activitat, la turística, que tanta transcendència tenen per a l'economia i el desenvolupament i la cohesió social i territorial de la Comunitat Valenciana.  
Per tot l'anterior i d'acord amb les competències assignades per l'article 5 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme (entitat denominada Turisme Comunitat Valenciana després de l'entrada en vigor de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana), resolc:  
  
  
Article 1. Objecte  
Aquesta resolució té com a objecte regular el procediment de concessió dels Premis Turisme Comunitat Valenciana 2018, als qui hagen destacat per la seua tasca a favor del turisme de la Comunitat Valenciana, i distingir aquelles persones, entitats o institucions que, de manera notable hagueren contribuït al seu desenvolupament, foment i promoció, i participar o col·laborar amb l'acció de la Generalitat en pro d'un sector estratègic per a l'economia i la societat valenciana, en els quals concórreguen algun o alguns dels mèrits assenyalats en l'article següent.  
  
  
Article 2. Modalitats i mèrits  
Els Premis Turisme Comunitat Valenciana en l'edició corresponent a 2018 tindran les modalitats següents:  
1. A la trajectòria turística  
S'atorgarà a qui s'haja distingit, al llarg dels anys, per la realització d'activitats que repercutisquen de forma positiva en el turisme de la Comunitat Valenciana, i reconèixer així els mèrits de persones o col·lectius que es caracteritzen pel seu esforç i dedicació, tant en el desenvolupament d'iniciatives empresarials o de dinamització de productes i destinacions turístiques de la Comunitat Valenciana, com en el desenvolupament de la seua professió o activitat mitjançant una participació activa i participativa dins de les seues empreses, en pro del nostre turisme.  
2. A la investigació i innovació en turisme  
S'atorgarà a qui, durant 2018, haja desenvolupat projectes d'investigació i/o de base innovadora aplicats sobre l'activitat turística, ja siga en l'àmbit de la creació o gestió d'empreses, la configuració de nous productes turístics, el reposicionament de destinacions o la seua especialització o qualssevol altres actuacions d'índole similar que comporten un increment de la competitivitat del sector turístic valencià.  
3. A la promoció i comunicació turística  
S'atorgarà a qui, durant l'any 2018, haja dut a terme accions de promoció o campanyes de comunicació turístiques noves, tant des de l'àmbit d'empresa turística i en relació als serveis que aquesta oferisca al consumidor turístic, com des de la posada en mercat de productes turístics singulars. Així mateix, tindran cabuda en aquesta modalitat les iniciatives desenvolupades per les destinacions turístiques que sempre que hagen suposat una millora clara del seu posicionament en els mercats mitjançant la realització d'activitats de promoció i comunicació que incidisquen en els seus valors diferencials i l'execució dels quals haja comportat un increment de fluxos turístics cap a aquests.  
4. Al turisme sostenible  
S'atorgarà a qui, durant 2018, haja contribuït significativament al desenvolupament d'iniciatives que hagen suposat una clara millora de la competitivitat d'un producte o destinació turística mitjançant l'aplicació de criteris d'excel·lència i sostenibilitat per al desenvolupament, i es valoraran de forma especial totes les actuacions que hagen anat dirigides a augmentar la sensibilització respecte a la contribució del turisme sostenible al desenvolupament, així com aquelles altres que hagen servit per a fer del turisme un catalitzador de canvi positiu en algun dels àmbits següents:  
a) Creixement econòmic sostenible.  
b) Generació d'ocupació i reducció de la pobresa.  
c) Ús eficient dels recursos i protecció del medi ambient.  
d) Foment dels valors culturals i la diversitat del patrimoni.  
5. Al turisme inclusiu i responsable  
S'atorgarà a qui, durant 2018, haja contribuït significativament a la millora de l'accessibilitat en tots els components del sector turístic, partint de la base que l'accessibilitat integral millora la qualitat de l'oferta turística i li dóna un valor afegit i permet gaudir de l'oci als turistes amb limitacions en les seues capacitats físiques o intel·lectuals, amb disminució o pèrdua de les seues capacitats sensorials auditives o visuals, amb plurideficiències, d'edat avançada, amb lesions temporals que redueixen les seues capacitats, embarassades en avançat estat de gestació, la mobilitat física de la qual es troba temporalment reduïda i turistes que transporten cotxes de bebè o altres elements que dificulten la seua mobilitat. També es valorarà el desenvolupament d'activitats o iniciatives dirigides al desenvolupament del Codi ètic del turisme valencià, implantant accions de responsabilitat social empresarial o corporativa.  
  
  
Article 3. Candidatures  
Podran optar als Premis Turisme Comunitat Valenciana les persones tant físiques com jurídiques, entitats i institucions, públiques o privades, nacionals o estrangeres, que hagen destacat en alguna de les modalitats convocades, per la seua aportació contínua i rellevant al desenvolupament turístic de la Comunitat Valenciana.  
  
Article 4. Proposta i presentació de les candidatures  
1. La proposta de candidatura per a la concessió del premi, es podrà efectuar per la pròpia persona candidata o per qui, tenint coneixement del treball o activitat realitzada per algun possible candidat, així ho estime oportú.  
Així mateix, Turisme Comunitat Valenciana podrà presentar candidatura a favor de qui estime pertinent, sempre que en aquesta concórreguen les condicions necessàries per a la seua possible participació.  
2. La candidatura, a qualsevol de les modalitats de premis convocades, s'haurà de presentar emplenant l'imprès oficial normalitzat, disponible en l'adreça d'internet www.turisme.gva.es, i amb aquest també s'haurà de presentar la documentació que s'especifica en l'article següent.  
3. En l'imprès esmentat s'indicarà la modalitat o les modalitats de premi a què es presenta, si bé aquesta elecció no és vinculant per al jurat, qui podrà adscriure la candidatura a una altra modalitat diferent a l'assenyalada si les característiques d'aquesta ho fan oportú.  
4. Si una candidatura no especificara la modalitat a la qual concorre, el jurat podrà optar per incloure-la en la que estime més oportuna per les seues característiques, o bé per excloure-la en cas de no reunir els requisits necessaris per a integrar-se en alguna modalitat.  
5. L'imprès de formalització de les candidatures s'haurà de presentar en el Registre General de Turisme Comunitat Valenciana, situat a València, ciutat administrativa 9 d'Octubre, carrer de la Democràcia, número 77, torre 2, planta 3, sense perjudici del que s'estableix en l'article 16 de la Llei 39/2015, d'1 d'octubre, del procediment administratiu comú de les administracions públiques.  
  
Article 5. Documentació  
Al costat de l'imprès normalitzat de candidatura degudament emplenat, que figura en l'annex I d'aquesta resolució, s'acompanyarà la documentació següent:  
a) Una memòria explicativa dels mèrits a valorar en la respectiva modalitat, de no mes de quinze pàgines, en la qual es farà referència detallada a les activitats o iniciatives que de manera notable hagueren contribuït al desenvolupament, al foment i a la promoció del turisme, participant o col·laborant amb l'acció de la Generalitat en pro d'aquest sector estratègic per a la Comunitat Valenciana, sempre en funció de la modalitat a la qual es presente la candidatura.  
b) Qualssevol altres documents necessaris per a acreditar la veracitat de la informació continguda en la memòria o es considere que hagen de ser valorats pel jurat per a l'obtenció del premi.  
  
Article 6. Termini de presentació  
El termini de presentació de candidatures s'iniciarà l'endemà a la publicació d'aquesta resolució en el Diari Oficial de la Generalitat Valenciana i finalitzarà el 15 de maig de 2019.  
  
Article 7. Tramitació de candidatures i selecció de propostes  
1. Finalitzat el termini de presentació de candidatures, no es podrà presentar documentació addicional, llevat que aquesta siga requerida a la persona candidata o proponent pel jurat de conformitat amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques, amb indicació que, si així no ho fera, en un termini de deu dies se la tindrà per desistit de la seua sol·licitud, amb la resolució prèvia que haurà de ser dictada en els termes previstos en l'article 21 de l'esmentada Llei 39/2015.  
2. L'estudi i revisió de la documentació aportada serà dut a terme pel personal tècnic de l'Àrea de Competitivitat Turística de Turisme Comunitat Valenciana.  
  
Article 8. Jurat  
1. La presidència de Turisme Comunitat Valenciana designarà per Resolució un jurat encarregat d'admetre i, si escau, valorar les candidatures presentades als Premis Turisme Comunitat Valenciana. Aquest jurat tindrà àmbit autonòmic i estarà compost pels membres següents:  
  
a) President o presidenta:  
· La persona que ocupe la direcció de Turisme Comunitat Valenciana, com a titular, o la persona que ocupe el lloc d'adjunt/a la direcció d'aquesta, com a suplent.  
b) Vocals:  
· Tres persones, una per cada província de la Comunitat Valenciana, designades per la presidència de Turisme Comunitat Valenciana, de personalitats de reconegut prestigi en l'àmbit del turisme valencià i tres suplents per al cas d'impossibilitat d'assistència.  
· Tres persones com a titulars i tres com a suplents, en representació de les universitats valencianes, designats per la presidència de Turisme Comunitat Valenciana a proposta de la Presidència de la Conferència de Rectors de les Universitats Públiques Valencianes (CRUPV).  
· Una persona com a titular i un suplent com a representants dels municipis turístics de la Comunitat Valenciana designats per la Presidència de Turisme Comunitat Valenciana a proposta de la Presidència de la Federació Valenciana de Municipis i Províncies.  
c) Secretari o secretària:  
· La persona que ocupe la direcció de l'Àrea de Competitivitat Turística de Turisme Comunitat Valenciana, com a titular o la persona que ocupe la direcció del Servei de Planificació i Estratègia Turística, com a suplent.  
2. En les seues actuacions, el jurat es regirà pel que es disposa en la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic, i caldrà per a la seua vàlida constitució, a l'efecte de la celebració de sessions, deliberacions i presa d'acords, l'assistència, presencial o a distància, del/de la president/a i del/de lasecretari/ària o, si escau, dels qui els suplisquen, i la de la meitat, almenys, dels seus membres, segons l'article 17.2 de la Llei 40/2015, esmentada.  
3. En el cas que un membre titular del jurat no poguera ser substituït per la persona suplent, aquell podrà delegar, per escrit, el seu vot en un altre membre del jurat, si bé un mateix membre del jurat no podrà acumular més d'un vot delegat.  
  
Article 9. Criteris d'avaluació  
Per a la valoració de les candidatures admeses, el jurat utilitzarà els criteris d'avaluació següents:  
1r. L'aportació efectiva de la iniciativa al desenvolupament del turisme a la Comunitat Valenciana segons la modalitat de premi a la qual s'opte.  
2n. El grau de sintonia que hi ha entre la candidatura i les directrius del Codi ètic del turisme valencià.  
3r. La singularitat de la proposta presentada.  
4t. La contribució de la iniciativa a la desestacionalització de l'activitat turística.  
5é. I la seua repercussió en mitjans de comunicació i imatge de la Comunitat Valenciana.  
  
Article 10. Valoració dels criteris d'avaluació  
Els criteris d'avaluació establits en l'article anterior, seran valorats pel jurat de forma independent i s'aplicarà un sistema de puntuació d'escala Likert del 0 al 6, sense decimals, sent:  
0 = res  
1 = molt poc  
2 = poc  
3 = suficient  
4 = bastant  
5 = molt  
6 = moltíssim  
De tal manera que una candidatura podrà obtindre una puntuació màxima de 30 punts i mínima de 0.  
  
Article 11. Actuació del jurat  
1. Finalitzat termini de presentació de candidatures i després del seu estudi pel personal tècnic de l'Àrea de Competitivitat Turística, el jurat es reunirà per a la determinació d'aquelles que resulten admeses per complir amb les exigències d'aquesta convocatòria, així com la modalitat en la qual participaran en els premis. De l'esmentada reunió s'alçarà la corresponent acta.  
2. L'admissió o inadmissió de les candidatures i, en cas d'admissió, el president o la presidenta del jurat notificarà a les persones interessades la modalitat per la qual competisquen.  
  
Article 12. Esment especial  
Amb caràcter extraordinari i, a proposta del president o presidenta del jurat, es podrà atorgar un esment especial a aquelles candidatures presentades en aquesta convocatòria que no hagueren obtingut premi quan, segons el parer del jurat, hagen de ser distingides per la seua important contribució al sector turístic valencià amb caràcter general o per aquelles altres qüestions que siguen valorades per aquest a aquest efecte.  
  
Article 13. Concessió de premis i publicació  
1. El jurat es reunirà novament per a la valoració definitiva de les candidatures admeses i, després de les deliberacions necessàries, proposarà la concessió dels premis a la Presidència de Turisme Comunitat Valenciana. D'aquesta reunió s'alçarà la corresponent acta.  
2. El jurat només podrà proposar la concessió d'un premi per modalitat a la candidatura que major puntuació haguera obtingut o a més d'una, en el cas d'empat en la puntuació, en aquest supòsit el premi es concedirà ex aequo.  
3. El president o la presidenta del jurat dirimirà amb el seu vot de qualitat els possibles empats i elevarà, a la Presidència de Turisme Comunitat Valenciana, la proposta de concessió de premis.  
4. Els Premis Turisme Comunitat Valenciana i, si escau, l'esment especial, es concediran mitjançant una resolució del president de Turisme Comunitat Valenciana, que es publicarà en el Diari Oficial de la Generalitat Valenciana, en el termini màxim de cinc mesos a comptar des de la finalització del termini de presentació de candidatures. Aquests premis podran ser declarats deserts en qualsevol de les seues modalitats en el cas que cap de les propostes per a la seua concessió reunisca els mèrits suficients.  
  
Article 14. Lliurament dels premis  
1. El lliurament de premis tindrà lloc en el marc dels actes organitzats per la Generalitat Valenciana amb motiu del Dia Mundial del Turisme 2019.  
2. Els premis tenen caràcter exclusivament honorífic, per la qual cosa no comportaran cap prestació econòmica.  
  
Article 15. Ús de la imatge dels premis  
1. L'obtenció del premi permet la possibilitat que els premiats puguen usar la imatge d'aquests i fer publicitat d'aquesta obtenció amb capçaleres, anuncis i memòries, i especificar l'any i la modalitat. També podran publicar o difondre aquesta concessió en qualsevol mitjà de comunicació.  
2. A l'efecte del paràgraf anterior, Turisme Comunitat Valenciana facilitarà als premiats que la sol·liciten, en format jpg, la imatge dels Premis Turisme que podran utilitzar i en la qual s'indicarà l'any i la modalitat i que es recull en l'annex II d'aquesta resolució.  
  
Article 16. Registre de premis i límits a la seua concessió  
1. Turisme Comunitat Valenciana mantindrà un registre degudament actualitzat en el qual s'anotaran totes les concessions dels Premis Turisme Comunitat Valenciana que es duguen a terme.  
2. Els qui obtinguen el Premi Turisme Comunitat Valenciana no podran obtindre de nou un altre en la mateixa modalitat en la qual van ser distingits fins transcorreguts almenys cinc anys.  
  
Contra aquesta resolució, que posa fi a la via administrativa, es podrà interposar un recurs contenciós administratiu davant dels jutjats contenciosos administratius de València, dins del termini de dos mesos comptadors des de l'endemà de la publicació i, potestativament, es podrà interposar un recurs de reposició davant de la Presidència de Turisme Comunitat Valenciana, en el termini d'un mes, comptador des de l'endemà de la seua publicació, tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, així com qualsevol altre recurs que s'estime procedent.  
  
València, 14 de febrer de 2019.- El president de Turisme Comunitat Valenciana: Francesc Colomer Sánchez.